Szalay, Tomáš, poslanec NR SR (2024-09-10):
Vážený pán predsedajúci, pani ministerka, dámy, páni, chcel som sa asi prihlásiť len faktickou, čiže tiež budem len krátko reagovať, ale myslím si, že by to tu malo zaznieť, hoci teda pán kolega už z HLAS-u odišiel. Toto nie je politická téma. Toto je naozaj že vecná téma a to, čo otvoril Oskar Dvořák, a to, čo otvoril Marek Krajčí, a to, čo spomenuli, je absolútne vecná, konštruktívna a zmysluplná pripomienka bez ohľadu na politickú stranu, ktorá bude riadiť rezort zdravotníctva. Tá regulácia omamných a psychotropných látok jednoducho nemôže vyzerať tak, že budeme do zákona písať každú jednu chemickú látku veľmi presne so všetkými metylovými, hydroxylovými a neviem akými skupinami, pretože tu bude vždy spoločnosť a regulátor ťahať za kratší koniec. Prvé správy o tom, že HHC-P sa dá kúpiť v automatoch, sa v novinách objavili pred viac ako rokom. A dnes sme tu v tejto snemovni a riešime, že ideme tam túto látku napísať do toho zoznamu. Trvalo nám to rok! Tie deti sa k tomu mohli dostať úplne bez problémov, hodili peniaze do automatu na autobusovej stanici a vypadla im návyková psychotropná látka. Vedeli sme, že je zlá, ale nevedeli sme reagovať, pretože vtedy ešte vlani nezasadal parlament pred voľbami, po voľbách boli dôležitejšie veci a skrátené legislatívne konanie sa používalo na čokoľvek iné. Absolútne súhlasím s Marekom Krajčím, keď niekde je opodstatnené skrátené legislatívne konanie, tak vtedy, keď hrozia nejaké škody, napríklad na zdraví obyvateľstva. Toto bol ten konkrétny prípad. Lenže týmto nevyriešime všetky budúce syntetické drogy, ktoré sa k nám dostanú, a nemyslím si, že toto je správny mechanizmus, ako ich máme regulovať. A toto, opakujem, nie je politická téma, to je vecná téma, ako to urobiť tak, aby sme neťahali za kratší koniec, aby nám netrvalo rok, kým nejakú drogu napíšeme do nejakého systému. Takže urobil som veľmi jednoduchú rešerš a pozrel som sa, ako to riešia iné krajiny, ktoré, samozrejme, tento problém takisto majú pred sebou. Ak chcete niečo zakázať, musíte to veľmi jasne popísať v zákone. Nemôžete to písať v nejakých podzákonných normách, čo rozumiem, že je ťažké to zveriť do nejakej vyhlášky alebo niečoho podobného, lebo ukladáte práva a povinnosti a to by ste mali robiť zákonom. Nuž ale môžme kategorizovať tie drogy napríklad podľa účinku, nielen podľa jej konkrétnej štruktúry. Hej, môžme zadefinovať, čo sú to analógy. Lebo HHC nie je nič iné len analóg THC. A povedať, že zakázané sú aj analógy. Vo Veľkej Británii napríklad majú dočasné zákazy, kým sa nepreukáže bezpečnosť nejakej látky, tak tá látka sa považuje za zakázanú. Nejdem tu vymenovať všetkých 12 alebo 13 rôznych vecí, na ktoré som prišiel, ale mne sa javí, že treba zmeniť tú, ten koncept toho zákona, ktorý teraz novelizujeme, a toto je teda loptička hodená na stranu ministerstva zdravotníctva. Opakujem, bez ohľadu na to, či je to ľavé, pravé, zelené, modré alebo žlté ministerstvo, je to potrebné urobiť pre našu spoločnosť, pre naše deti, aby sme nemuseli ťahať za kratší koniec v tejto téme. No a dovoľte mi ešte, keďže mám pár minút, ja by som chcel ešte jednu tému otvoriť, ktorú som otvoril aj na výbore, tu zase až tak oveľa viac ľudí nie je ako na tom výbore, a keďže sme v téme omamných a psychotropných látok, obracajú sa na mňa občania s otázkou, kedy ministerstvo zdravotníctva pristúpi k tomu, že zaradí liečebné konope medzi medikamenty, ktorými môžme niektorým skupinám pacientov zásadne zlepšiť kvalitu ich života, či už ide o nechutenstvo po chemoterapii, či už ide o paliatívnu starostlivosť pri chronickej bolesti, či už ide o Parkinsonovu chorobu, Alzheimerovu chorobu, sclerosis multiplex. A tých diagnóz je mnoho, pri ktorých existuje celkom zaujímavý dôkaz, alebo dôkazná situácia vo vedeckých štúdiách, týmto pacientom môžu tieto látky pomôcť a bolo by celkom dobré, keby sme našli riešenie, ako tieto, ako túto možnosť terapie pacientom sprístupniť a nedávať tam bariéru. Čiže ak by pani ministerka mohla na toto nejako reagovať, že aký máme nejaký dlhodobejší fahrplan s liečebným konope, bol by som za to vďačný. Ďakujem.